ಬೈಕ್ ವೀಲಿಂಗ್ ಮಾಡುತ್ತಾ ಬಂದ ಪುಂಡರ ಚಳಿ ಬಿಡಿಸಿದ ಎಸ್‍ಪಿ

ಶಿವಮೊಗ್ಗ: ನಗರದಲ್ಲಿ ಗಾಂಜಾ ಮತ್ತರಾಗಿ ಡ್ಯೂಕ್ ಬೈಕ್ ಗಳಲ್ಲಿ ವೀಲಿಂಗ್ ಮಾಡುತ್ತಾ ಬಂದ ಪುಂಡರಿಗೆ ಶಿವಮೊಗ್ಗ ಎಸ್ಪಿ ಅಭಿನವ್ ಖರೆ ರಸ್ತೆ ಮಧ್ಯದಲ್ಲೇ ಚಳಿಜ್ವರ ಬಿಡಿಸಿದ್ದಾರೆ.

ಭದ್ರಾವತಿ ಮಾರ್ಗದಲ್ಲಿ ವೀಲಿಂಗ್ ಮಾಡುತ್ತಾ ಎರಡು ಬೈಕ್ ಗಳಲ್ಲಿ ಬಂದಿದ್ದಾರೆ. ಹೀಗೆ ಬರುವಾಗ ಈ ಪುಂಡರು ಈ ಮಾರ್ಗದಲ್ಲಿ ಬಂದ ರಾಜ್ಯ ರಸ್ತೆ ಸಾರಿಗೆ ಸಂಸ್ಥೆ ಬಸ್ ಗಳಿಗೆ ಅಡ್ಡಾದಿಡ್ಡಿ ಬೈಕ್ ಓಡಿಸುತ್ತಿದ್ದರು. ಅಷ್ಟೇ ಅಲ್ಲದೇ ಮಲವಗೊಪ್ಪ ಬಳಿ ಒಂದು ಬಸ್ ಗೆ ಅಡ್ಡ ಹಾಕಿ ಪ್ರಯಾಣಿಕರ ಎದುರೇ ಚಾಲಕನನ್ನು ಥಳಿಸಿದ್ದಾರೆ.

ಈ ಬಗ್ಗೆ ಮಾಹಿತಿ ಪಡೆದ ಗ್ರಾಮಸ್ಥರು ಹಾಗೂ ಇನ್ನಿತರ ಬಸ್ ಗಳ ಚಾಲಕರು ಹರಿಗೆ ಬಸ್ ನಿಲ್ದಾಣದ ಬಳಿ ಯುವಕರನ್ನು ಹಿಡಿದಿದ್ದಾರೆ. ಈ ವೇಳೆಯೂ ಚಾಲಕರ ಮೇಲೆ ಯುವಕರು ಹಲ್ಲೆಗೆ ಯತ್ನಿಸಿದ್ದಾರೆ. ಆಗ ಡ್ರೈವರ್ ಗಳು ಹಾಗೂ ಚಾಲಕರು ಯುವಕರನ್ನು ಥಳಿಸಿದ್ದಾರೆ. ಅಷ್ಟರಲ್ಲೇ ಅದೇ ಮಾರ್ಗದಲ್ಲಿ ಬಂದ ಎಸ್ಪಿ ಅಭಿನವ್ ಖರೆ, ಈ ಪುಂಡರನ್ನು ಹಿಡಿದು ಹೊಡೆದಿದ್ದಾರೆ.

ಈ ವೇಳೆ ಯುವಕರು ತಕ್ಷಣ ಪರಾರಿ ಆಗಲು ಯತ್ನಿಸಿದ್ದು, ಒಬ್ಬ ಯುವಕನ್ನು ಎಸ್ಪಿ ಅವರೇ ಹಿಡಿದಿದ್ದಾರೆ. ಬಳಿಕ ಕೂಡಲೇ ಪೊಲೀಸ್ ಸಿಬ್ಬಂದಿಯನ್ನು ಸ್ಥಳಕ್ಕೆ ಕರೆಸಿ, ಪುಂಡರನ್ನು ಠಾಣೆಗೆ ಕಳುಹಿಸಿದ್ದಾರೆ. ಈ ಬಗ್ಗೆ ತುಂಗಾ ನಗರ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದೆ.